Vrou vas kort ná sy glo vriend vermoor(Argieffoto: pixabay) ŉ Vrou wat haar lewensmaat ná ŉ rusie glo etlike kere met ŉ skerp voorwerp bygekom en hom vir dood agtergelaat het, is kort ná die voorval aangekeer. Kol. Moatshe Ngoepe, polisiewoordvoerder, het gesê die twee het glo Saterdagaand stry gekry by hulle huis in Marironi, buite Tzaneen. Die man het glo tuisgekom en die vrou daarvan beskuldig dat sy ontrou is. ŉ Woordewisseling het ontstaan en die vrou het hom na bewering etlike kere gesteek, het Ngoepe gesê. Die polisie en paramedici was kort daarna op die toneel waar die man dood verklaar en die vrou in hegtenis geneem is. Die polisiehoof in Limpopo, lt.genl. Nneke Ledwaba, het die voorval veroordeel. “Ek doen ŉ beroep op lede van die gemeenskap, veral leiers en kerke, om paartjies wat verhoudingsprobleme ondervind te help om professionele hulp te kry sodat ons dié soort voorval kan verhoed,” het Ledwaba gesê.